ነዳጅ ድርጅት ከ1.1 ሚሊዮን ሜትሪክ ቶን በላይ የነዳጅ ግዢ ጨረታ አወጣ
የኢትዮጵያ ነዳጅ አቅራቢ ድርጅት ለ2009-2010 ዓ.ም. ፍጆታ የሚውል ነዳጅ ለመግዛት ዓለም አቀፍ ጨረታ አወጣ፡፡ድርጅቱ ባወጣው ግልጽ ዓለም አቀፍ ጨረታ አንድ ሚሊዮን ሜትሪክ ቶን ናፍጣና ከ130,000 እስከ 150,000 ሜትሪክ ቶን ቤንዚን ለመግዛት እንደሚፈልግ ገልጾ፣ ኩባንያዎች የፋይናንስና ቴክኒክ ዕቅዳቸውን እንዲያቀርቡ ጋብዟል፡፡ ነዳጁ የሚቀርበው ከጥር 2009 እስከ ታኅሳስ 2010 ዓ.ም. ባለው ጊዜ ውስጥ ነው፡፡የኢትዮጵያ የነዳጅ ፍጆታ በየዓመቱ አሥር በመቶ በማደግ ሦስት ሚሊዮን ሜትሪክ ቶን የደረሰ ሲሆን፣ ከሁለት ቢሊዮን ዶላር በላይ ወጪ ይጠይቃል፡፡ ለ2009-2010 ዓ.ም. አገሪቱ 3.4 ሚሊዮን ሜትሪክ ቶን ነዳጅ እንደምትፈልግ፣ የኢትዮጵያ ነዳጅ አቅራቢ ድርጅት ዋና ሥራ አስፈጻሚ አቶ ታደሰ ኃይለ ማርያም ለሪፖርተር ገልጸዋል፡፡ባለፈው ዓመት 288,000 ሜትሪክ ቶን ቤንዚን፣ ሁለት ሚሊዮን ሜትሪክ ቶን ናፍጣና 710,000 ሜትሪክ ቶን የአውሮፕላን ነዳጅ ጥቅም ላይ ውሏል፡፡ በዚህ ዓመት የኢትዮጵያ ነዳጅ አቅራቢ ድርጅት 330,000 ሜትሪክ ቶን ቤንዚን፣ 2.2 ሚሊዮን ሜትሪክ ቶን ናፍጣና 820,000 ሜትሪክ ቶን የአውሮፕላን ነዳጅ ለመግዛት አቅዷል፡፡ ይሁን እንጂ መንግሥት ከሱዳንና ከኩዌት መንግሥታት ነዳጅ ያለጨረታ ለመግዛት የገባው የረዥም ጊዜ ውል በመኖሩ፣ አብዛኛው ነዳጅ የሚገዛው ከሁለቱ አገሮች ነው፡፡የኢትዮጵያ ነዳጅ አቅራቢ ድርጅት የአገሪቱ መቶ በመቶ የአውሮፕላን ነዳጅ (800,000 ሜትሪክ ቶን) እና 60 በመቶ ናፍጣ (1.2 ሚሊዮን ሜትሪክ ቶን) የሚገዛው ከኩዌት መንግሥት ነው፡፡ ነዳጁን የሚያቀርበው ኩዌት ፔትሮሊየም ኮርፖሬሽን የተባለው የመንግሥት ኩባንያ ነው፡፡ ሱዳን በበኩሏ 85 በመቶ የሚሆነውን የቤንዚን ፍጆታ ታቀርባለች፡፡የኢትዮጵያ ነዳጅ አቅራቢ ድርጅት 40 በመቶ የናፍጣ ፍጆታና 15 በመቶ የሚሆነውን የቤንዚን ፍጆታ ዓለም አቀፍ ጨረታ በማውጣት ከነዳጅ አቅራቢ ኩባንያዎች ይገዛል፡፡ አቶ ታደሰ ለሪፖርተር እንደገለጹት፣ ለ2009-2010 ዓ.ም. 820,000 ሜትሪክ ቶን የአውሮፕላን ነዳጅና 1.2 ሚሊዮን ሜትሪክ ቶን ናፍጣ ከኩዌት የሚገዛ ሲሆን፣ አንድ ሚሊዮን ሜትሪክ ቶን ናፍጣ ከገበያ በጨረታ ይገዛል፡፡ድርጅቱ 200,000 ሜትሪክ ቶን ቤንዚን ከሱዳን የሚያገኝ በመሆኑ የተቀረውን 150,000 ሜትሪክ ቶን ቤንዚን ከነዳጅ አቅራቢ ኩባንያዎች በግልጽ ጨረታ እንደሚገዛ የገለጹት አቶ ታደሰ፣ ሱዳን እ.ኤ.አ. በ2017 70 በመቶ የቤንዚን ፍጆታ ትሸፍናለች ተብሎ ይጠበቃል፡፡ዓለም አቀፍ ነዳጅ አቅራቢ ኩባንያዎች የጨረታ ሰነድ በመግዛት ላይ ሲሆኑ፣ ጨረታው ጥቅምት 21 ቀን እንደሚከፈት ለማወቅ ተችሏል፡፡ ኩባንያዎቹ ዕቅዳቸውን እንዲያቀርቡ የ45 ቀናት ጊዜ ተሰጥቷቸዋል፡፡በጨረታው የቴክኒክና የፋይናንስ ዕቅዶች የሚገመገሙ ሲሆን፣ የቴክኒክ ግምገማውን ያለፉ ኩባንያዎች ለፋይናንስ ግምገማ እንደሚጠሩ አቶ ታደሰ አስረድተዋል፡፡ በፋይናንስ ግምገማ ዝቅተኛ ዋጋ ያቀረበው ኩባንያ የጨረታው አሸናፊ ይሆናል፡፡ጨረታው ከተከፈተ በ15 ቀናት ጊዜ ውስጥ የጨረታ ውጤቱ ይገለጻል፡፡ የጨረታ ኮሚቴው የገንዘብና ኢኮኖሚ ትብብር ሚኒስቴር፣ የኢትዮጵያ ንግድ ባንክና የኢትዮጵያ ነዳጅ አቅራቢዎች ድርጅት ኃላፊዎች የተካተቱበት እንደሆነ ለማወቅ ተችሏል፡፡ ላለፉት ሁለት ተከታታይ ዓመታት የነዳጅ ግዢ ጨረታውን ያሸነፈው ቪቶል የተሰኘ ተቀማጭነቱ በባህሬን የሆነ የነዳጅ አቅራቢ ኩባንያ ነው፡፡ዕለታዊ የአገሪቱ የቤንዚን ፍጆታ አንድ ሚሊዮን ሊትር፣ ናፍጣ 6.5 ሚሊዮን ሊትር፣ የአውሮፕላን ነዳጅ ሁለት ሚሊዮን ሊትር መድረሱን ለመረዳት ተችሏል፡፡ ኅብረተሰቡ የኤሌክትሪክ ምድጃዎችን በስፋት መጠቀም በመጀመሩ የነጭ ጋዝ ፍጆታ እየቀነሰ መጥቷል፡፡ በአሁኑ ወቅት የነጭ ጋዝ ፍጆታ በዓመት 260,000 ሜትሪክ ቶን ነው፡፡ የአውሮፕላን ነዳጅና ነጭ ጋዝ አንድ እንደሆነ ለመረዳት ተችሏል፡፡ 